No tenendo pai ni mai, viviba d'os chicotz recursos que l'heban legato os suyos pais, y se tresladó enta Viena, a capital d'Austria. Ye fácil que por contraposición a l'austeridat y severidat d'a fegura paterna, Adolf Hitler pretendió convertir-se en artista, y miró mesmo dos vegatas de dentrar en l'Academia d'Artes Polidas de Viena (en 1907 y 1908), encara que suspendió as dos vegatas as pruebas d'acceso a l'Academia. Tan y mientres, s'adedicaba a una formación autodidacta, en leyendo as obras de Friedrich Nietzsche y ascuitando a musica de Richard Wagner, as suyas dos grans pasions. Ta vivir, en estar insuficient a suya chicota renta, s'adedicó a pintar aquarelas que, encara que feitas con tecnica, lis manca a capacidat de transmitir bella cosa a o espectador, y que vendeba a os paseyants por as carreras d'a ciudat. Tamién fació chicotz treballos eventuals, y mesmo plegó a la mendicidat.